"Bun venit în mirifica lume Nouă... În lumea în care profesorii sunt bătuți de niște puștani de 15 ani, care au învăţat acasă că asta înseamnă democrație și libertate: să bați pe oricine, oriunde. Doar să bați. Bun venit în lumea în care consumul de droguri ar trebui legalizat, pentru că altfel tinerii se simt oprimați și li se încalcă dreptul fundamental la a face "ce vrea mușchii lor". În lumea Nouă în care ne grăbim să facem comitete și comisii de "analiză a factorilor care conduc la violență în școli" pentru că nimeni nu are curajul să urle: educați-vă copiii acasă!" - Este doar o parte din mesajul transmis de judecătoarea Adriana Stoicescu. Femeia din Timișoara a vorbit în mesajul-manifest despre toate aspectele care modelează noile generații, printre care violența și drogurile.
De la cazul Vlad Pascu, la cei care transformă joaca în dependență toxică sau cei care ajung dealeri de droguri încă de pe băncile școlii, România le-a văzut pe toate.
Bătăile sunt și ele la ordinea zilei. Setea de răzbunare a devenit parte din sistem, iar copiii ajung să se bată corp la corp atât cu cei de vârsta lor, cât și cu profesorii. Iar cazurile halucinante nu se opresc la drogați sau bătăuși. Șirul lung continuă cu tinerii, unii chiar minori, care ajung să abuzeze sexual copii de vârsta lor.
"Părinții, cei care ar trebui să își educe progeniturile, nu ei sunt cei care îi învață pe dascăli tabla înmulțirii în lumea Nouă? Nu sunt ei cei care dau în judecată profesorii pentru nota domnului Goe, care nu știe să numere dar cântă Macarena, că e cool? Nu v-ați plictisit să ascundeți gunoiul sub preș? Lumea Nouă e lumea nesimțirii absolute, a grobianismului, a idioțeniei botoxate. A înjurăturii ca formulă de salut, a pornografiei ca "formă de exprimare", a hoției și minciunii ca politică de stat", a transmis judecătoarea.